Alicia Molik

Alicia Molik (sündinud 27. jaanuaril 1981Adelaide'is) on endine Austraalia elukutseline tennisemängija.  

Pärast tipptennisistikarjääri elab Melbourne'is.

Saavutused

Oma esimese suure slämmi turniiri võitis Alicia Molik 2005. aastal Austraalia lahtistel meistrivõistlustel paarismängus koos venelanna Svetlana Kuznetsovaga. Seejärel tõusis ta 2005. aasta alguses esimest korda WTA edetabeli esikümnesse. Lisaks sellele jõudis ta samal aastal üksikmängus veerandfinaali, kus pidi aga kolmesetises mängus tunnistama ameeriklanna Lindsay Davenporti paremust.

Üks tema silmapaistvamaid saavutusi on 2004. aasta Ateena olümpiamängudel võidetud pronksmedal, mille ta võitis, alistades kolmanda koha mängus tollal WTA kolmanda asetusega venelanna Anastassija Mõskina 6-3, 6-4.

Haigestumine ja naasmine suurde tennisesse

2005. aasta teisel poolel pidi Alicia mõneks ajaks reketi varna riputama, sest tal tekkis raske kõrvapõletik, mis tähendas, et sellega oli põhimõtteliselt kriips peal ka kogu 2006. aasta hooajal. Läks aga nii, et juba 2006. aasta aprillis oli tennisepiiga terve ning lubati, et ta võetakse Fed Cupi alagrupimängudeks Austraalia naiskonda. Hiljem aga teatas Austraalia Davis Cupi kapten David Taylor, et võistlema ta siiski ei pääse, ja tema koha naiskonnas sai Casey Dellacqua.

Alicia tuli tagasi tipptennisesse siiski eeldatust varem, osales Itaalia lahtistel meistrivõistlustel ja jõudis 2006. aasta Prantsusmaa lahtistel meistrivõistlustel kolmandasse ringi. Wimbledoni turniiril jõudis ta aga teise ringi, kus kaotas sloveenlannale Katarina Srebotnikule. Tal olid kõrged ootused 2006. aasta USA lahtisteks meistrivõistlusteks, kuid kaotas üllatuslikult juba esimeses ringis asetamata mängijale 17-aastasele Vania Kingile 6-3, 6-2. Järgmisel turniiril Guangzhou Openil jõudis ta aga veerandfinaali, kus sai ka revanši Vania Kingilt. Seejärel jõudis ta tagasi WTA edetabeli 179. kohale. Seejärel aga võttis ta vastu kaks üllatuslikku kaotust kohe esimeses ringis nii Bangkoki kui ka Zürichi turniiril.

2007

Enne 2007. aasta Austraalia lahtisi meistrivõistlusi, kuhu Alicia pääses wildcard'iga, võistles ta veel Hopman Cupil ning ka Moorilla Hobart Internationali turniiril, kus jõudis veerandfinaali.

Austraalia lahtiste meistrivõistluste esimeses kahes ringis saavutas ta võidud hiinlanna Yung-Jan Chani ja eestlanna Kaia Kanepi üle, kuid kolmandas ringis pidi vastu võtma kaotuse kaheksanda asetusega šveitslannalt Patty Schnyderilt kolmes setis. Sellega tõusis ta aga tagasi edetabelis esisajasse, kus ta enne haigestumist ka paiknes. Sama aasta Prantsusmaa lahtistel kaotas ta aga esimeses ringis üksikmängu, kuid võitis turniiri paarismängus koos itaallanna Mara Santangeloga. See oli tema teine võidetud suure slämmi turniir paarismängus. Molik mängis Wimbledoni eel turniiri Eastbourne'is, kus aga kaotas esimeses ringis Melanie Southile 1-6 6-3 7-6 ja kaotas ka paarismängu esimeses ringis Natalie Dechy'le ja Tiantian Sunile 6-2 4-6 6-4. Kuid Wimbledoni turniiri esimese ringi mängus võitiss Molik venelanna Anastasia Rodionova kahesetises mängus, kuid kaotas järgmise ringi kohtumise Serena Williamsile. Koos Mara Santangeloga jõudsid nad paarismängus poolfinaali, kus aga pidi tunnistama hilisemate võitjate Cara Blacki ja Liezel Huberi tugevust. Segapaarismängus jõudis Molik koos Jonas Bjorkmaniga finaali, kus aga kaotasid paarile Jelena Janković ja Jamie Murray.

2008

2008. aasta esimeseks võistluseks oli Alicia Molikul Hopman Cup, kus ta küll võitis esimese mängu Round Robinis tšehhitari Lucie Šafářová vastu, kuid kaotas järgmised indialannale Sania Mirzale ja ameeriklannale Serena Williamsile. Järgmiseks võistluseks oli tal Medibank Internationali karikaturniir, kus ta esimeses ringis võitis Lucie Safarovat.

2008. aasta Austraalia lahtiste meistrivõistluste esimeses ringis kohtus Alicia Molik eestlanna Kaia Kanepiga ja võitis, kuid pidi teises ringis tunnistama 18-aastase tšehhitari Nicole Vaidišová paremust 2-6 3-6.

Välislingid 

Alicia Molik WTA Touri kodulehel
Alicia Molik lühiülevaade veebisaidil Tennis-X
Alicia Molik veebisaidil Tennis.com (arhiveeritud lehekülg)

Austraalia tennisistid
Sündinud 1981